**ОТЧЕТ за осъществената контролна дейност от РИОСВ**

**през м. август 2016 г.**

***Кратка обобщена информация за осъществената контролна дейност за месец август 2016 г. и резултати от извършената контролна дейност***

През месец август 2016 г. от експертите на 16-те регионални инспекции по околната среда и водите (РИОСВ) са извършени 2 023 бр. проверки на 1 821 бр. обекта. В рамките на осъществения контрол, от РИОСВ са дадени 739 бр. предписания за отстраняване на констатирани нарушения и предприемане на мерки.

За периода са предприети действия по 467 бр. регистрирани сигнали/жалби.

За констатирани административни нарушения на Закона за опазване на околната среда (ЗООС) и специалните закони в областта на опазването на околната среда са съставени 88 бр. актове (АУАН), от които 9 бр. са за констатирано неизпълнение на дадени предписания. Издадени са 89 бр. наказателни постановления (НП), с които са наложени глоби и имуществени санкции на обща стойност 530 250 лв.

Наложени са и 16 бр. санкции, за констатирани наднормени замърсявания на компонентите на околната среда, по реда на чл. 69 от ЗООС, в общ размер от 2 588 851,21 лв.

Постъпилите суми по наложени глоби и санкции през месец август са 68 161,11 лв.

За периода са приложени и 10 бр. принудителни административни мерки (ПАМ) –спиране/ограничаване на дейности/инсталации.

***Акценти от извършената месечна контролна и административно наказателна дейност***

Основните акценти в контролната дейност на РИОСВ през август месец са:

* Контрол на действащи ВЕЦ-ове;
* Извършване на контролни измервания на емисии от неподвижни източници;
* Контрол за спазване на режимите в защитените територии;
* Контрол по спазване изискванията на Закона за управление на отпадъците (ЗУО);
* Контрол по условията на издадени разрешителни за ползване на воден обект за заустване на отпадъчни води и спазването на определените с разрешителните индивидуални емисионни ограничения;
* Сезонни проверки на билкозаготвителните пунктове;
* Контрол за спазване изискванията на законодателството в областта на химичните вещества и смеси.

***Кратък анализ на постигнатите резултати в областта на опазване на околната среда, от осъществената контролна дейност***

По разпореждане на министъра на околната среда и водите, през месеца, стартираха проверките, съвместно с басейновите дирекции, на всички ВЕЦ-ове, за спазване изискванията на екологичното законодателство. При извършени проверки от РИОСВ Пловдив, съвместно с Басейнова дирекция „Източнобеломорски район“, на МВЕЦ „Наречен“ и МВЕЦ „Кадиево“, е констатирано неизпълнение на условия от издадени от директора на РИОСВ Пловдиврешения по оценка на съвместимостта. В тази връзка, предстои даване на предписания от РИОСВ Пловдив за отстраняване на допуснатите несъответствия.

Един от акцентите в контролната дейност през месеца е контрол на обектите – неподвижни източници на емисии в атмосферния въздух. За констатирано замърсяване на атмосферния въздух с общ органичен въглерод и въглероден оксид над нормите за допустими емисии при работата на асфалтосмесителна инсталация на Асфалтова база, с. Чирен, община Враца, от РИОСВ Враца е наложена текуща месечна санкция, в размер на 744,30 лв., на „Пътстройинженеринг” АД, гр. Враца. От РИОСВ Пловдив са наложени текущи месечни санкции за констатирани превишения на нормите за допустими емисии: на „Биона Газ“ ООД, от дейността на Инсталация за производство на топло и електроенергия чрез комбинирано оползотворяване на биогаз, с. Цалапица (в размер на 142,22 лв.) и на „Елит 95“ ООД, от дейността на Инсталация за производство на топло и електроенергия чрез комбинирано оползотворяване на биогаз, с. Поповица (в размер на 270,22 лв.), а на „Каменица“ АД, гр. Пловдив – имуществена санкция, в размер на 1 000 лв. От РИОСВ Благоевград е наложена текуща месечна санкция, в размер на 2 750 лв. на ЕТ „Меил Комерс – Илиян Тодоров“, гр. София за констатирани наднормени замърсявания на атмосферния въздух, по показател „прах“, от две изпускащи устройства на инсталация за производство на пелети, находяща се в гр. Кресна.

Извършена е оценка на месечни доклади от проведените собствени непрекъснати измервания от оператори и внесените доклади за извършените собствени периодични измервания (СПИ), като при констатирани превишения на нормите за допустими емисии са приложени съответните административни мерки. От РИОСВ София е наложена имуществена санкция на „Станков” ЕООД за непредставяне на доклад за извършени СПИ, в размер на 1 000 лв.

От РИОСВ Пловдив, за непредставяне на годишен отчет за инсталации с флуорирани парникови газове и озоноразрушаващи вещества, са съставени 14 АУАН (на „Модина“ ЕООД, „Би Агро“ ЕООД, „Еврохоспитал Пловдив“ АД, „Индустриалкомплект“АД, „Цима 99“ ООД, „ПИМК“ ООД, „Виктория Тур“ АД, „Трипъл“ АД, „ББП“ ООД, „Стар Найлз България“ ООД, „ЕМ ВИ ЕЛ“ ООД, „Мебелор“ ООД, „Нов стил“ ООД, и „ЙОТА“ ООД).

Акцент в контролната дейност през месеца е и спазване на режимите в защитените територии. От РИОСВ Бургас е издадено НП на ЕТ ”Албина Албина Отмар” за непремахване на 15 бр. каравани от ПЗ „Пясъчни дюни” в м. „Каваци“, в размер на 3 000 лв.

Издадена е заповед на директора на РИОСВ Плевен, община Никопол да възстанови разорани пасища в Защитена зона “Никополско плато” BG0002074. Мярката е наложена във връзка с установено, при проверка на РИОСВ Плевен, разораване от земеделски стопани на части от имоти с НТП „пасище“, собственост на община Никопол, в защитената зона, в заповедта за обявяване на която има наложена забрана за извършване на такава дейност.

От РИОСВ Плевен е извършена проверка по сигнал за препарирани екземпляри от защитени видове (белоопашат мишелов и дива котка), изложени на публично място в магазин в гр. Червен бряг. Препарираните екземпляри са иззети. Съставен е АУАН. От РИОСВ София, за продажба на екземпляри от защитени животински видове в сайтове за електронно пазаруване, също е съставен АУАН на физическо лице.

Осъществен е засилен контрол по спазване изискванията на ЗУО. От РИОСВ Бургас са санкционирани „Интерметал груп” ЕООД за извършване по касов път разплащане при сделки с черни и цветни метали, в размер на 30 000 лв. и водене на невярна отчетност за количествата отпадъци на: „Металс Варна” ЕООД, в размер на 2 000 лв. и „Интерметал груп” ЕООД, за площадка № 1 и площадка № 2, гр. Средец – по 2 000 лв. От РИОСВ Благоевград е санкциониран кмета на община Хаджидимово, в размер на 3 000 лв., за непредприемане на мерки за предотвратяване изхвърлянето на отпадъци на неразрешени за това места и създаването на незаконни сметища в речни легла и прилежащи територии, попадащи на територията на община Хаджидимово. РИОСВ Враца е издала НП, с което кмета на с. Галиче е санкциониран с 3 000 лв., за непредприемане на мерки за предотвратяване изхвърляне на отпадъци на неразрешени за това места и създаване на незаконно сметище, а от РИОСВ Монтана – кмета на община Белоградчик. От РИОСВ Велико Търново е съставен АУАН на „Чех-Йосиф Новосад“ ООД, гр. София за извършване на изгаряне на неопасен отпадък (полиетиленови опаковки) без да притежава разрешителен документ, удостоверяващ правомерното извършване на такава дейност. От РИОСВ Русе е санкционирано „А.С.А. България” ЕООД, гр. София, в размер на 7 000 лв., което, като оператор на депото в гр. Разград, е допуснало запалване на отпадъците. От РИОСВ Велико Търново е санкционирано физическо лице, в размер на 1 400 лв., за извършване дейности с отпадъци от черни и цветни метали (по - конкретно изкупуване и съхраняване на черни метали) без регистрация по Търговския закон и без разрешение по ЗУО. От РИОСВ Пазарджик е наложена имуществена санкция, в размер на 7 000 лв., на „Футзал България” ООД за извършване на дейности с отпадъци без необходимото разрешително по ЗУО, от РИОСВ Перник – на "ЛМ-Интернешънал 2010" ООД, гр. Перник и от РИОСВ Шумен - на „В.Е.К.О. ТРЕЙД“ ЕООД, гр. София.

И през месец август продължи осъществяването на контрол по условията на издадени разрешителни за ползване на воден обект за заустване на отпадъчни води и спазването на определените с разрешителните индивидуални емисионни ограничения (ИЕО). За заустване на отпадъчни води в р. Струма, в нарушение на ИЕО, от РИОСВ Благоевград е наложена имуществена санкция на „Оникс“ ЕООД, гр. Смолян, в размер на 2 000 лв., а от РИОСВ Стара Загора - на ,,Мини Марица-Изток’’ ЕАД, гр. Раднево. От РИОСВ Велико Търново, за същото нарушение, е наложена текуща месечна санкция, в размер на 97 466, 43 лв., на „Захарни заводи“ АД, а от РИОСВ Монтана, в размер на 1 987,55 лв./месечно, на “В и К“ ООД, гр. Монтана. От РИОСВ Плевен е съставен АУАН на управителя на „Аспарухов вал“ ЕООД, гр. Кнежа за установени превишения на ИЕО в отпадъчните води на изход ПСОВ, гр. Кнежа. От РИОСВ Смолян са съставени 4 АУАН (на „Родопа Милк” ООД с. Гълъбово, община Баните, ”Лактена” ООД, гр. Смолян, ”Минерал” ЕООД, с. Баните и „Рудметал“ АД, гр. Рудозем) за неправилна експлоатация на пречиствателно съоръжение и неспазване на ИЕО. От РИОСВ Бургас са наложени 7 бр. санкции по реда на чл. 69 от ЗООС, на обща стойност 2 485 236 лв., и са издадени 4 бр. НП, всяко в размер на 2 000 лв. (3 бр. на кмета на община Царево и 1 бр. на кмета на община Котел) за неизпълнение на условия в разрешителните за заустване на отпадъчни води. За същото нарушение, от РИОСВ София е наложена имуществена санкция на „Дънди Прешъс Метълс Челопеч” ЕАД, в размер на 10 000 лв.

ОТ РИОСВ Перник е съставен АУАН на „Въгледобив Бобов дол“ ЕООД за това, че не притежава разрешително за заустване на отпадъчни води, а от РИОСВ Пловдив – на „Биона газ“ ООД, гр. Пловдив и на „Тополово агрокомерс“ ООД. За същото нарушение, от инспекцията в гр. Пловдив са наложени имуществени санкции на „Полигруп” ООД, гр. Асеновград, на „Полидей-2” ООД, гр. Карлово и на „Чичо Чарли” ЕООД, с. Бенковски, в размер по 2 000 лв., а от РИОСВ Стара Загора – на ''Робертер България'’ ЕООД, с. Долно Съхране, община Павел баня.

При осъществения засилен контрол на билкозаготвителните пунктове, за установени нарушения, от РИОСВ Бургас са издадени 15 бр. наказателни постановления на физически лица за събиране на листо - стеблена маса от блатно кокиче, в нарушение на Закона за биологичното разнообразие, всяко в размер на 100 лв. От РИОСВ Пазарджик е съставен АУАН на физическо лице, стопанисващ билкозаготвителен пункт в с. Поибрене, за изкупуване на зелена шипка в недостатъчна зрялост. От РИОСВ Перник е глобено, със 150 лв., физическо лице за непредставяне на обобщена информация за изкупените, реализираните и налични количества билки за 2015 г., а от РИОСВ Русе - с 500 лв. От инспекцията в гр. Русе е глобено, в размер на 100 лв., физическо лице, което не е уведомило РИОСВ за организиране на билкозаготвителен пункт. На „Вест -2012“ ЕООД с. Лиляк, община Търговище е наложена имуществена санкция, в размер на 300 лв., за това, че в качеството си на билкозаготвител не е водило книга за изкупените, реализираните и наличните количества билки, регистрирана в РИОСВ Шумен.

Във връзка с наближаващият краен срок за извършване на същинска регистрация на вещества от най-ниската тонажна група (1-100 т/г) съгласно разпоредбите на Регламент (ЕО) 1907/2006 относно регистрацията, оценката, разрешаването и ограничаването на химикали, РИОСВ Бургас и РИОСВ Русе са изпратени писма до дружествата и въпросник с цел проучване намеренията на същите по отношение на извършване на същинска регистрация през 2018 г. От РИОСВ София е наложена имуществена санкция на „Химсистем Радков” ЕООД за съхраняване на химикали, в нарушение на Наредбата за реда и начина за съхранение на опасни химични вещества, в размер на 10 000 лв.

***Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност.***

Предприети са действия по всички постъпили сигнали за бедстващи екземпляри от защитени видове, „на място“ е оказана първа помощ и част от тях са настанени в спасителните центрове за последващи грижи и лечение.

В резултат от ефективно изпълнение на мерките, залегнали в общинските програми за КАВ, продължава положителната тенденция по подобряване на качеството на атмосферния въздух в Пловдив, Асеновград и Куклен.

В резултат на съвместните усилия на РИОСВ Плевен, община Плевен и служители на ОД на МВР Плевен е прекратена дейността на незаконна автоморга на територията на гр. Плевен.

При извършена от РИОСВ Хасково проверка по изпълнение на дадени предписания на склад за съхранение на препрати за растителна защита с изтекъл срок на годност в с. Ефрем, община Маджарово е констатирано, че складът е ликвидиран. Наличните количества препарати са преместени за съхранение в с. Долни Главанак.

В резултат на предприетите от РИОСВ Велико Търново действия по прилагане на ПАМ на „МАТ-2001“ ООД, гр. Лясковец е прекратен незаконен добив на инертни материали в границите на Защитена зона BG0000610 „Река Янтра”, в землището на с. Върбица, община Горна Оряховица. Дадено е предписание за възстановяване на нарушените терени.

В резултат на предприетите от РИОСВ Стара Загора действия за налагане на ПАМ е преустановено наднорменото замърсяване на атмосферния въздух от Газотурбинен компресорен агрегат № 4 на КС „Странджа“.

В резултат на засиления контрол от РИОСВ Смолян и предприетите мерки от страна на оператора, е възстановена ефективната работа на пречиствателните съоръжения на асфалтова база в гр. Рудозем, собственост на „Пътища – Пловдив“ АД, гр. Пловдив, което е довело до прекратяване подаването на сигнали за замърсяване на околната среда от населението в района на базата.

От РИОСВ Монтана и РИОСВ Плевен са проведени обучения за оказване на методическа подкрепа на потенциални бенефициенти по програма LIFE на ЕС, във връзка с отворените покани за 2016 г. Екипът на Програма LIFE е запознал присъстващите с предмета и целите на програмата, насоките за кандидатстване по отделните типове проекти и изискванията при изготвянето на проектните предложения от страна на кандидатите.

В Посетителски център “Витоша” е проведена среща с представители от Българска асоциация на туристите ветерани в България. На срещата са излъчени четири филма за резерватите, стопанисвани от РИОСВ София (Торфено бранище, Бистришко бранище, Богдан и Училищна гора).